Lukács Helga-Erika

*Értelmezőszótár*

Te: olyan napfény vagy,

ami átsüt a falakon,

akkor is, mikor a

sötét szobába zárkózom.

Én: egy kis ablak, amin ha

átnézel, láthatod miként

arcodon háborog ráncoknak

örvénylő tengere s jön a tél

Világom: lehántott szirmokban

szakadnak a színek ében valóságról

új szerelmek növesztnek újra rá

bimbókat hogy tovább éljek

Lelkem: sárga tollú kismadár

mi kirepül az éjben

s visszakérezkedik minden

nyomort vérző naplementében

*Kézdivásárhely, 2022. november 8.*